
Për përdorimin e prokurimit të drejtpërdrejtë për furnizimin Me shtypshkrime dhe artikuj kartolerie

Në mbështetje të ligjit nr.7971, datë 26.7.1995 “Për prokurimin publik”, neni 17 pika 3, me propozimin e Kryetarit të Këshillit të Ministrave, Këshilli i Ministrave 

Vendosi:

1. Kontraktimi e prodhimi i librezave të kursimit dhe i dokumentacionit shoqërues, që do të përdoret për shpërndarjen e fondeve të ngrira të fondacioneve, si dhe furnizimi me artikuj kartolerie të nevojshëm për këtë veprimtari, të bëhet me prokurim të drejtpërdrejtë:
- Për Bankën e Kursimeve me:
a) shtypshkronjën “Dukagjini”- Pejë për prodhimin e 100 000 copë librezave të kursimit me shumën e përgjithshme 130 000 DEM;
b) shtypshkronjën “At Gjergj Fishta” për prodhimin e 200 000 copë kartela depozituesish me shumën e përgjithshme 990 000 lekë.
c) shtypshkronjën “Edlor” për prodhimin e 2000 copë blloqe ditare arkëtimi dhe 2000 copë blloqe ditare pagese me shumën e përgjithshme 240 000 lekë;
ç) shtypshkronjën “Cetis” Slloveni për prodhimin e 200 000 copë mandatpagesave, 200 000 copë mandatarkëtimeve të jashtme dhe 200 000 copë mandatarkëtimeve të brendshme me shumën e përgjithshme 33 800 DEM;
d) firmën “Infosoft” për furnizimin me artikuj kartolerie me shumën e përgjithshme 1 000 000 lekë.
- Për Bankën Kombëtare Tregtare me: 
a) shtypshkronjën “Morava” për prodhimin e 100 mijë librezave të kursimit me vleftë 70 mijë USD;
b) shtypshkronjën “Morava” për prodhimin e 100 mijë copë kartela depozituesish me vleftë 10 mijë USD;
c) për sportele të përkohshme me vleftë 990 000 lekë;
ç) për banakë dhe pajisje me vleftë 4 420 000 lekë.
2. Ngarkohen Banka e Kursimeve dhe Banka Kombëtare Tregtare për kontraktimin dhe furnizimin me shtypshkrime e artikuj kartolerie me firmat e sipërpërmendura.
3. Shpenzimet për të gjitha llojet e shtypshkrimeve dhe artikujt e kartolerisë përballohen nga fondet e Bankës së Kursimeve dhe të Bankës Kombëtare Tregtare.
Ky vendim hyn në fuqi menjëherë.

Kryetari i këshillit të Ministrave 
Aleksandër Meksi 
 




